Na podlagi 66. člena Zakona o organizaciji in financiranju vzgoje in izobraževanja (Uradni list 16/07- UPB5, 36/08, 58/09 , 20/11, 40/12 – ZUJF, 57/12 – ZPCP-2D, 47/15, 46/16, 49/16 in 25/17) je Svet staršev OŠ Tržič obravnaval in sprejel:

**OSNUTEK!**

**POSLOVNIK O DELU SVETA STARŠEV**

**OSNOVNE ŠOLE TRŽIČ**

**Splošne določbe**

**1. člen**

S tem poslovnikom se ureja delovanje Sveta staršev, in sicer splošna določila o delu, konstituiranje in volitve, pristojnosti, naloge, način dela in postopki za sprejemanje odločitev.

V tem poslovniku uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

**2. člen**

V Svetu staršev je po en predstavnik staršev vsakega oddelka šole, ki ga starši izberejo na prvem roditeljskem sestanku, najkasneje do konca septembra tekočega šolskega leta.

**3. člen**

Mandat članov Sveta staršev Zavoda traja 1 leto z možnostjo ponovitve. Posameznik lahko zastopa le en oddelek.

Članu Sveta staršev funkcija preneha:

* s potekom mandata;
* s podano pisno odstopno izjavo, naslovljeno na Svet staršev;
* če njegovemu otroku preneha status učenca šole.

Starši oddelka imenujejo novega predstavnika oddelka za preostanek mandatne dobe.

**Konstituiranje in volitve Sveta staršev**

**4. člen**

Prvo sejo Sveta staršev skliče in vodi ravnatelj Zavoda. Prva točka dnevnega reda je konstituiranje Sveta staršev.

Po konstituiranju Sveta staršev vodenje seje prevzame predsednik.

**5. člen**

Starši izvolijo predsednika Sveta staršev na konstitutivni seji. Ravnatelj prisotne povabi, da izmed navzočih predlagajo enega ali več kandidatov. Kandidata lahko predlaga vsak član Sveta staršev, kandidat svojo kandidaturo ustno potrdi. Odsotni člani ne morejo biti kandidati.

**6. člen**

O kandidatih se glasuje z dvigom rok. Za predsednika Sveta staršev je izvoljen kandidat, ki je dobil največje število glasov vseh prisotnih članov.

**7. člen**

Predstavnike staršev v Svetu Zavoda zastopajo trije člani. Člani Sveta Zavoda iz vrst predstavnikov staršev so izvoljeni za štiri leta in so lahko ponovno imenovani oziroma izvoljeni.

Članom Sveta Zavoda iz vrst predstavnikov Sveta staršev predčasno preneha mandat:

* ko njihovim otrokom preneha status učenca v OŠ Tržič;
* če podajo pisno odstopno izjavo, v kateri izjavijo, da ne želijo več sodelovati v Svetu Zavoda;
* če so odpoklicani.

Če komu od predstavnikov staršev, ki so v Svetu Zavoda, preneha mandat, se izvedejo nadomestne volitve za preostali čas mandata.

**8. člen**

Za volitve predstavnikov staršev v Svet Zavoda se smiselno uporabljajo določbe za volitve predsednika Sveta staršev (5. in 6. člen).

**Pristojnosti in način dela Sveta staršev**

**9. člen**

Svet staršev predstavlja in zastopa predsednik Sveta staršev. Predsednik predlaga dnevni red, sklicuje in vodi seje Sveta staršev, sodeluje z ravnateljem Zavoda, skrbi za realizacijo sklepov Sveta staršev, usklajuje delo Sveta, podpisuje zapisnike s sestankov in pisne odpravke sklepov, posreduje med člani Sveta in vodstvom Zavoda in izvaja druge naloge v skladu s predpisi s področja vzgoje in izobraževanja in z drugimi akti Zavoda.

**10. člen**

Svet staršev opravlja naloge, določene s predpisi s področja vzgoje in izobraževanja, z ustanovitvenim aktom Zavoda in drugimi akti Zavoda, predvsem pa:

* predlaga nadstandardne programe;
* daje soglasje k predlogu ravnatelja o nadstandardnih storitvah;
* sodeluje pri nastajanju predloga programa razvoja šole, vzgojnega načrta, pri pravilih šolskega reda ter da mnenje o letnem delovnem načrtu;
* daje mnenje o kandidatih, ki izpolnjujejo pogoje za ravnatelja;
* razpravlja o ravnateljevih poročilih o vzgojno-izobraževalni problematiki;
* obravnava pritožbe in pobude staršev v zvezi z vzgojno-izobraževalnim delom,
* voli predstavnike staršev v Svet Zavoda;
* lahko sprejme svoj program dela sodelovanja z Zavodom, zlasti glede vključevanja v lokalno okolje;
* lahko ustanavlja oziroma oblikuje delovne skupine;
* lahko v dogovoru z vodstvom Zavoda izvaja druge aktivnosti za in v korist Zavoda oziroma sodeluje pri njihovi izvedbi.

**11. člen**

Vodstvo Zavoda je člane Sveta staršev dolžno informirati o vseh vprašanjih, povezanih s pristojnostjo Sveta staršev na način, ki zagotavlja uresničevanje interesov staršev.

**12. člen**

Dolžnost člana Sveta staršev je, da se udeležuje sej Sveta staršev. Svojo opravičeno odsotnost mora član Sveta staršev sporočiti tajništvu Zavoda, takoj ko izve za razlog odsotnosti.

Član Sveta staršev mora o sklepih sestankov Sveta staršev obveščati starše na roditeljskih sestankih.

Na sejah Sveta staršev poroča o sklepih roditeljskih sestankov in izpostavi probleme, vprašanja in pobude, ki so jih starši naslovili nanj. Predstavniki Sveta staršev v Svetu Zavoda posredujejo sklepe, mnenja in pobude Sveta staršev.

**13. člen**

Člani Sveta staršev so dolžni varovati podatke, ki so s predpisi določeni kot zaupni in jih kot zaupne določi Svet Zavoda ali ravnatelj. Kot zaupni se vedno štejejo osebni podatki udeležencev vzgoje in izobraževanja, delavcev Zavoda in staršev, ki se vodijo v zbirkah osebnih podatkov, določenih v zakonu, ki ureja varstvo osebnih podatkov.

**14. člen**

Svet staršev dela in odloča na sejah. Seje so redne, izredne in korespondenčne. Redne seje sklicuje predsednik Sveta staršev.

Predsednik Sveta staršev lahko v primerih, ko je odločanje o posamezni zadevi nujno, predlaga članom Sveta glasovanje o tej zadevi po elektronski pošti. O korespondenčni seji se vodi uradni zaznamek, o izidu glasovanja pa se obvestijo člani na prvi naslednji redni ali izredni seji.

Na sejo Sveta staršev se povabi ravnatelj Zavoda in katerakoli druga oseba, katere prisotnost je potrebna glede na vsebino dnevnega reda ali izvedbo seje.

**15. člen**

Sejo Sveta staršev vodi predsednik ali oseba, ki jo pooblasti predsednik Sveta. Na začetku seje predsedujoči ugotovi prisotnost članov Sveta staršev. Svet staršev je sklepčen, če je na seji prisotna več kot polovica članov Sveta, medtem ko odločitve sprejema z večino glasov na seji prisotnih članov.

V primeru nesklepčnosti Sveta predsedujoči odloči, ali se seja preloži in kdaj se bo nadaljevala. Če je o posamezni točki nujno potrebno sprejeti odločitev, lahko predsedujoči odloči, da prisotni člani obravnavajo točko dnevnega reda takoj, odsotni pa odločajo naknadno po elektronski pošti.

**16. člen**

Dnevni red vsake seje vsebuje vsaj naslednje točke: ugotovitev sklepčnosti, sprejem dnevnega reda, pregled zapisnika in realizacije sklepov, vsebinska obravnava točk dnevnega reda, pobude in predlogi ter točka »razno«.

**17. člen**

O seji Sveta staršev se piše zapisnik. Zapisnik piše tajnica Zavoda.

Zapisniki sej Sveta staršev se hranijo v skladu z veljavnimi predpisi o hrambi dokumentacije v zavodih.

**18. člen**

Poslovnik o delu Sveta staršev je sprejet in začne veljati na dan, ko ga z večino glasov sprejme Svet staršev in objavi. Poslovnik se objavi na oglasni deski ter na spletni strani www.ostrzic.si.

Poslovnik se spreminja na enak način, kot se sprejema.

V Tržiču, dne 29.5.2018

Podpis predsednika Sveta staršev:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podpis ravnatelja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_